‘Razmatranja koncepta delanja u okviru pristupa socijalne biografije’

Smiljka Tomanović

1. slajd: Naslov

2. slajd

U posleratnom periodu, istraživanja omladine imala su tendenciju da prenaglašavaju ili značaj strukturalnih faktora društvenog položaja i života mladih ili značaj promena i diskontinuiteta unutar procesa tzv. tranzicija u odraslost. Istovremeno sa ovim, novi procesi koje sadrži ‘društvo rizika’ kasne modernosti, suočili su mlade ljude sa različitim problemima, dilemama i neizvesnostima u svim oblastima društvenog života. Takva nova stvarnost mladih zahtevala je uvođenje novih istraživačkih pravaca, okvira, metodoloških pristupa. Tako novi koncept delanja (agency) postaje značajan upravo za eksploraciju i interpretaciju novih trendova u društvenom životu mladih.

3. slajd- Pristup socijalne biografije

Pristup socijalne biografije se jednim delom, oblikovao kao reakcija na elemente teze o individualizaciji u okviru konceptualizacije refleksivne modernizacije. Unutar teze o detradicionalizaciji u okviru ove konceptualizacije, prepoznato je prenaglašavanje slobode izbora i uloge samorefleksivnog delanja i umanjenje značaja strukturalnih faktora u oblikovanju individualnih biografija, što je izazvalo mnogobrojne kritike. Tako su se razvila različita istraživanja koja su želela da demantuju ovakvo stanovište, a jedno od njih jeste ono koje ističe suodnos strukture i delanja u procesu oblikovanja individualnih životnih putanja- koncept strukturisane individualizacije. Prema ovom konceptu, pojedinac oblikuje vlastitu biografiju u odnosu na socijalni kontekst, odnosno njegova strukturalna obeležja (omogućavajuća i ograničavajuća), raspoložive resurse, vlastite strategije i identitet. Na taj način se individualna biografija konstituiše kao socijalna biografija, ona je društveno strukturisana, ali i proizvod delanja istovremeno.

4. slajd

Kako bi se uporedila konceptualizacija delanja, izdvojene su dve studije koje iz različitih perspektiva posmatraju isti problem (oblikovanje socijalnih biografija mladih). To su studija Up2Youth i studija Investing Adulthoods. Zajedničko za obe studije je da teže ustanovljavanju delovanja strukturalnih konteksta na tranzicije u odraslost. Investing Adulthoods tako kao jedan od ciljeva navodi pokazivanje kako su elementi tranzicije iz detinjstva u odraslost posredovani istorijski specifičnim kulturnim i materijalnim procesima. Ti različiti strukturni konteksti se u prvoj studiji, Up2Youth, nazivaju ‘tranzicionim režimima’, što je zapravo model ‘teorija srednjeg obima’, konstruisan da ispita i potencijalno identifikuje varijacije u uizajamnom dejstvu struktura i delanja u različitim tranzicionim kontekstima.

5. slajd

Studija Up2Youth predstavlja sintetički prikaz teorijskih dometa i nalaza mnogobrojnih istraživanja i izveštaja koji su nastali sekundarnom analizom podataka o položaju mladih u 15 evropskih zemalja. Komparativno su praććena tri procesa tranzicije u odraslost: mladi i roditeljstvo (u okviru porodičnih tranzicija), zapošljavanje mladih pripadnika etničkih manjina i migranata (u okviru obrazovno-radnih tranzicija) i participacija mladih (u okviru političko-građanskih tranzicija).

Studija Investing Adulthoods je rezultat longitudinalnog kvalitativnog istraživanja sprovedenog u 6 talasa na svakih 9 meseci u periodu 1999. do 2006. godine. Ispitanici su ispitivani metodom dubinskih intervjua, sa kombinacijom drugih kvalitativnih tehnika („biografski metod unazad“ – ispitanici su rekonstruisali život: događaje, biografske sekvence i slično, u periodu od prethodnog intervjuisanja, ali su gledali i u budućnost izražavajući svoja očekivanja i planove) Došlo je do osipanja uzorka mladih, sa 118 na 64 uzrasta od 14 do 27 godina koji su bili iz pet socijalno različitih lokacija u Ujedinjenom Kraljevstvu. Analiza dobijenih rezultata je prikazana kroz dve teme grupisane u dve oblasti: teme koje potencira javni diskurs (obrazovanje, rad, ‘kulture nasilja’, ‘kulture zloupotrebe hemijskih supstanci’) i one koje su mladi ispitanici istakli kao najvažnije (pokretljivost, pripadanje, dom, društvenost, intimnost).

6. slajd

Obe studije biografiju uvode kao pristup i kao koncept, čime socijalna biografija postaje konceptualno oruđe kojim se obajšnjava sadejstvo struktura i delanja. U skladu sa ovakvim pristupom, studija Up2Youth polazi od Gidensove teorije strukturacije koja je shvaćena kao proces u kome strukture postavljaju uslove, mogućnosti i ograničenja za delanje aktera. Strukture zapravo predstavljaju institucije, resurse i pravila na koje se akteri oslanjaju u produkciji i reprodukciji društvenog života. Dvostrukost ovih struktura je dvojaka, one su i preduslov i proizvod delanja, a istovremeno mogu biti ograničavajuće i/ili omogućavajuće u odnosu na samo delanje. Postupajući aktivno u odnosu na ove strukturalne uslove, pojedinci kreiraju biografije, istovremeno obnavljajući ili oblikujući strukture, a ovaj koncept uključuje i dinamiku između istorije i biografije.

U studiji Inventing Adulthoods veza sa teorijom strukturacije je implicitnija, ali očigledna: „Tranzicije mladih u odraslost su pod uticajem stukturalnih ograničenja klase, roda, etniciteta, ali unutar tog okvira društveno strukturalnih faktora i uticaja makro ekonomskog okruženja postoji prostor za individualno delanje. Proaktivnost, nezavisnost i autonomija mogu biti olakšani ili ograničeni društvenim, kulturnim i institucionalnim faktorima“.

Koncept delanja u obe studije ima centralno mesto u određenju socijalne biografije. Čak se i u studiji Up2Youth uvodi pojam ‘biografizacija’ koji se odnosi na potrebu individua da refleksivno u odnos stave situacije u kojima se nalaze i svoj subjektivni identitet, tj. da stvore sklop između spoljnih zahteva i mogućnosti i unutrašnjih potreba i želja.

7. slajd- Dimenzije koje se prepoznaju u istraživanjima

Značenje delanja proteže se preko individualno postavljenih ciljeva i uključuje strukturama određene procese stvaranja značenja kao i ojačavanje subjektivnog identiteta. Odnos između subjektivnog i intersubjektivnog prepoznavanja i priznavanja je suština ‘društvenosti biografije’ i ‘biografičnosti društvenog’. Kompetencija i njeno priznavanje od strane drugih jeste centarlno mesto u ‘konceptualnom modelu individualne akcije’ koji se razvija u studiji Inventing Adulthoods.

Intencionalnost je dimenzija koju usvajaju i prepoznaju obe studije, delanje se određuje kao načelna sposobnost osobe da intencionalno postupa. Suprotno od motivacija, koja je potencijal za delanje, intencionalnost odgovara samorefleksivnoj regulaciji ponašanja u konkretnim situacijama. Da bi ukazali na značaj motivacije za delanje, autori studije Investing Adulthoods uvode koncept koji su nazvali ‘kritični trenuci’. To mogu biti najrazličitiji događaji – povezani sa porodicom, smrću i bolešću, obrazovanjem, ‘obredima prelaza’, problemima, dokolicom, preseljenjem, odnosima i sličnim, a odgovori mogu biti ‘izbor’ (delatni odgovor) i ‘sudbina’ (nedelatni odgovor). Ovi trenuci ne moraju da budu prepoznati kao značajni u trenutku kada se dešavaju, a u biografskoj perspektivi, oni dovode do ‘preslaganja’ životnih događaja i faza. Prednost ovakvog longitudinalnog istraživanja, kako ističu autorke stdije, jeste da se vrednost kritičnih trenutaka može preispitivati ponovo tokom vremena, što omogućava da razumemo kako neki aspekti i događaji u nekom domenu života mlade osobe (npr. domaćem) mogu imati posledice izvan tog domena (npr. obrazovanje).

8. slajd

Refleksivnost delanja predstavlja suštinu konceptualizacije biografije kao oblikovanja ‘refleksivnog projekta sopstva’. Pod refleksivnošću se podrazumeva da individue (pojedinci) ne mogu da se odvoje od svoje prošlosti u razvijanju biografskih projekata koje obuhvataju “rekonstruisanje i balansiranje prošlosti, zamišljanje, izmišljanje, zacrtavanje i planiranje budućnosti i suočavanje sa sadašnjim zahtevima, na takav način da su prošlost i budućnost povezane kroz značenje i kontinuitet“. Mladi ljudi se danas suočavaju sa zahtevom za ‘subjektivizacijom biografija’, tj. sa zahtevom da moraju da prave izbore, što je u suprotnosti sa društvenom situacijom u kojoj nije moguće predvideti krajnje rezultate ličnih izbora. Kao rezultat, neizvesnost savremenog društva inkorporirana je u konstrukcije biografija mladih ljudi preko narativa ‘produžene sadašnjosti’. U društvenim uslovima koji su ispunjeni neizvesnostima, ali i mnogobrojnim mogućnostima, planiranje budućnosti postaje neki oblik ‘izmišljanja’, pa se tako i odraslost mora izmisliti. Međutim, ono što je suština jeste i da se ti ‘izmišljanje’ temelji na resursima sadašnjosti, te je način na koji mladi vide sebe u budućnosti oblikovan njihovim iskustvima i društvenim položajem danas.

9. slajd

Delanje se može objasniti dvostrano: u kontekstu intergeneracijskih kontinuiteta (poput reprodukcije nejednakosti) i promena globalnog i lokalnog društvenog konteksta. Koncept strukturisanog (‘ograničenog’) delanja omogućava da se u socijalnoj biografiji sagledaju i struktura i delanje, za razliku od prethodnih konceptualizacija koje su potencirale ili/ili pristup.